P. Paška, predseda NR SR: (2010-05-26):
Chcem sa veľmi pekne poďakovať aj za schválenie novelizácie zákona na 52. schôdzi a dovoľte, aby som sa trošku zahľadel do tých uplynulých štyroch rokov. Chcem sa vám veľmi pekne poďakovať za spoluprácu. Pred štyrmi rokmi som tu takto stál, tiekol mi pot po chrbte, pretože som ani netušil, napriek tomu, že som jedno volebné obdobie pracoval ako poslanec Národnej rady, aj ako predseda zahraničného výboru, čo takáto funkcia všetko v sebe obnáša. Mal som veľké predstavy, mal som veľké plány a musím povedať, že veľa z nich sa podarilo naplniť. Ten najzákladnejší plán alebo tá najzákladnejšia vízia bola, aby tento parlament bol schopný pracovať a napĺňať program, aby bol schopný aj veľmi chúlostivé a závažné témy riešiť spôsobom, ktorý je obvyklý, aby sme hľadali riešenia, ktoré vyplynú z dialógu a ktoré čiastočne som očakával ako výsledok konsenzu, ale predovšetkým budú výsledkom väčšinového názoru. Myslím, že táto snaha sa podarila. Dovoľte predsa len ale jeden taký smutný resentiment a to je pohľad médií na Národnú radu Slovenskej republiky. A vrátim sa k ukončenej 52. schôdzi. Je normálne, že národné parlamenty sú pod drobnohľadom, a je normálne, že médiá musia zohrávať svoju úlohu z hľadiska informovanosti a poskytovania informácií. Nie je ale celkom obvyklé, aby za štyri roky údaje a informácie mali tak negatívny rozsah a tak negatívny rozmer. Azda najlepším príkladom je aj jeden dnešný bulvár, ktorý priniesol o včerajšom rokovaní, kedy všetci, a znovu to zdôrazním, všetci prítomní poslanci a poslankyne hlasovali v súlade bez ohľadu na svoje politické tričká, veľký farebný prospekt s nápisom Cirkus parlament. Možno to niekomu veľmi záleží alebo veľmi na tom záleží, aby sa ľuďom znechutili veci verejné, ale ja pevne verím, že v budúcom období aj táto Národná rada, ktorá vzíde z nových parlamentných volieb, nebude len predmetom diskreditácie a atakov, ale bude predmetom objektívnej analýzy a prinášania objektívnych informácií. To obdobie, ktoré sme zažili, aj pre mňa ľudsky malo obrovský prínos. Stretol som veľa zaujímavých ľudí, stretol som a konfrontoval som množstvo názorov, ale tá doba priniesla aj veľa rozčarovania, ale aj niekedy smútku. Azda najhoršie chvíle som prežíval pri rozlúčkach s kolegami pánom podpredsedom Vilom Veteškom, ktorý zomrel, a s kolegom priateľom Mirkom Chovancom, ktorého som tiež odprevádzal na jeho poslednej ceste. Častokrát sme sa dostali do kontroverzie z pohľadu výkladu procedúr. Chcem vysloviť želanie, aby nová Národná rada našla to, čo som nazval v úvode konsenzom, aby si poslankyne a poslanci a vedenia poslaneckých klubov, ktoré tu budú po nových parlamentných voľbách, sadli a začali riešiť aspoň niektoré nedopovedané alebo ťažšie vysvetliteľné procedúry, ktoré tento parlament musí zachovať aj do budúcnosti. Som presvedčený, že sa tak udeje a že minimálne na rozsahu týchto mechanizmov, ktoré nemajú žiadny politický kontext a nádych, sa podarí Národnej rade dohodnúť. Dámy a páni, chcem sa vám veľmi pekne poďakovať. Ja mám ešte z ústavy predsa len tú možnosť na rozdiel od vás po tom dvanástom tých 30 dní, alebo rozsahu, dokedy pán prezident určí na základe výsledku volieb, nakedy mám zvolať Národnú radu, prvé stretnutie novej Národnej rady, na ktorej sa rozhodne o novom vedení, možnosť tu byť, ale neviem, či budem mať ešte možnosť sa s vami aj takto osobne stretnúť. Chcem sa naozaj veľmi pekne poďakovať za spoluprácu, chcem vysloviť nádej, že napriek tomu, že sa tu často iskrilo, a dúfam, že sa aj často iskriť bude, pretože som presvedčený, že parlamenty demokratických krajín sú tým miestom, kde sa iskriť má, a nie na uliciach a na verejných priestranstvách, ale že to bude vždy na prospech konečného väčšinového legitímneho riešenia a rozhodnutia, ktorý potiahne našu krajinu ďalej. Aj ukončená 52. schôdza ukázala, že napriek často veľmi diametrálne odlišnému hodnotovému svetu, čo je prirodzenou súčasťou demokratických politických systémov, sú témy, na ktorých vieme nájsť spoločný súzvuk, a dúfam, že to tak bude aj v budúcnosti. Bola pre mňa česť s vami spolupracovať. Ďakujem. (Potlesk.)